b'\n_START_ARTICLE_\nAntoni T\xc3\xa0pies\n_START_SECTION_\nBiografija\n_START_PARAGRAPH_\nAntoni Tapiesas gim\xc4\x97 1923\xc2\xa0m. gruod\xc5\xbeio 13 d. Barselonoje. Apie 1942\xe2\x88\x921943\xc2\xa0m. jis sirgo sunkia plau\xc4\x8di\xc5\xb3 liga, po kurios ilgai atstatin\xc4\x97jo sveikat\xc4\x85. 1944\xc2\xa0m. A. Tapiesas prad\xc4\x97jo studijuoti teis\xc4\x99 Barselonos universitete. \xc5\xa0iuos mokslus met\xc4\x97 po dvej\xc5\xb3 met\xc5\xb3 ir pasi\xc5\xa1vent\xc4\x97 dailei. Jis 2 m\xc4\x97nesius lank\xc4\x97 pie\xc5\xa1imo pamokas Valls akademijoje Barselonoje ir daugiausiai i\xc5\xa1moko tapyti savaranki\xc5\xa1kai. 1948\xc2\xa0m. pirm\xc4\x85 kart\xc4\x85 eksponavo savo k\xc5\xabrinius Sal\xc3\xb3 d\xe2\x80\x99Octubre parodoje Barselonoje. Parodos metu jo ilgame\xc4\x8diu pa\xc5\xbe\xc4\xafstamu ir draugu tapo Choanas Miro. Ankstyvajai A. Tapieso k\xc5\xabrybai \xc4\xaftak\xc4\x85 dar\xc4\x97  Max Ernst, Paul Klee ir Joan Mir\xc3\xb3 k\xc5\xabryba, bei Ryt\xc5\xb3 filosofija. Jis buvo artimas siurrealistams. 1950\xc2\xa0m. \xc4\xafvyko A. Tapieso pirmoji personalin\xc4\x97 paroda Laietanes galerijoje Barselonoje, jo k\xc5\xabriniai pademonstruoti Karnegio tarptautin\xc4\x97je parodoje Pitsburge JAV ir dailininkas persik\xc4\x97l\xc4\x97 metams mokytis \xc4\xaf Pary\xc5\xbei\xc5\xb3, kur susipa\xc5\xbeino su P. Pikasu. 1952\xc2\xa0m. A. Tapiesas dalyvavo Venecijos bienal\xc4\x97je, 1953\xc2\xa0m. keliavo \xc4\xaf JAV personalin\xc4\x97s parodos Martha Jackson galerijoje Niujorke proga ir tais pa\xc4\x8diais metais jo k\xc5\xabriniai demonstruoti San Paulo bienal\xc4\x97je._NEWLINE_1954\xc2\xa0m. A. Tapiesas ved\xc4\x97 Teresa Barba, 1955\xc2\xa0m. susipa\xc5\xbeino su pranc\xc5\xabz\xc5\xb3 dail\xc4\x97s kritiku ir teoretiku Michel Tapi\xc3\xa9, kuris propagavo ta\xc5\xa1izmo abstrakt\xc5\xb3j\xc4\xaf meno stili\xc5\xb3. Brand\xc5\xbeiuoju k\xc5\xabrybos laikotarpiu A. Tapieso stilistika pasikeit\xc4\x97 \xc4\xaf abstrakcionistin\xc4\x99. Dailininko stilius tapo artimas matierizmui \xe2\x88\x92 orientuotas \xc4\xaf k\xc5\xabriniams naudojamas med\xc5\xbeiagas, d\xc4\x97l ko A. Tapieso k\xc5\xabriniai pasi\xc5\xbeymi turtingomis tekst\xc5\xabromis. Dailininkas naudojo detrit\xc4\x85, \xc5\xbeem\xc4\x99, akmen\xc4\xaf. 1957\xc2\xa0m. A. Tapiesas sudalyvavo San Paulo bienal\xc4\x97je ir 1958\xc2\xa0m. \xe2\x88\x92 Venecijos bienal\xc4\x97je, kur apdovanotas UNESCO prizu. 1958\xc2\xa0m. dailininkas buvo apdovanotas Karnegio prizu parodoje Pitsburge ir susitiko M. Diu\xc5\xa1an\xc4\x85. 1968\xc2\xa0m. dailininkas vis labiau prad\xc4\x97jo u\xc5\xbesiimti trimate skulpt\xc5\xabra. Jis tapo pla\xc4\x8diai, tarptautiniu mastu \xc5\xbeinomu menininku. 1983\xc2\xa0m. Barselonoje pastatyta jo skulpt\xc5\xabra \xe2\x80\x9eDuokl\xc4\x97 Pikasui\xe2\x80\x9c (kitaip \xe2\x80\x9ePagarba Pikasui\xe2\x80\x9c). 1984\xc2\xa0m. Barselonoje prad\xc4\x97jo veikl\xc4\x85 A. Tapieso fondas. 1987\xc2\xa0m. dailininkas prad\xc4\x97jo kurti bronzines skulpt\xc5\xabras. 2010\xc2\xa0m. dailininkui suteiktas Ispanijos bajori\xc5\xa1kasis markizo titulas. Antoni Tapiesas mir\xc4\x97 2012\xc2\xa0m. vasario 6 d. Barselonoje. Garsiausiu jo k\xc5\xabriniu minima \xe2\x80\x9eKojin\xc4\x97\xe2\x80\x9c. A. Tapieso fonde Barselonoje sukaupta apie 2000 menininko k\xc5\xabrini\xc5\xb3.'